b'\n_START_ARTICLE_\nVuoden poliisi\n_START_PARAGRAPH_\nVuoden poliisi on kunniamaininta, jonka my\xc3\xb6nt\xc3\xa4misest\xc3\xa4 p\xc3\xa4\xc3\xa4tt\xc3\xa4v\xc3\xa4t vuosittain Helsingin Nuorkauppakamari, Suomen poliisij\xc3\xa4rjest\xc3\xb6jen liitto, poliisiylijohto ja sis\xc3\xa4asiainministeri\xc3\xb6n poliisiosasto. Palkinto on my\xc3\xb6nnetty vuodesta 1976 alkaen._NEWLINE_Vuoden poliisi on Helsingin Nuorkauppakamarin merkitt\xc3\xa4vin yhteiskunnallinen projekti. Projektissa valitaan ty\xc3\xb6teht\xc3\xa4v\xc3\xa4ss\xc3\xa4\xc3\xa4n ansioitunut ja esimerkillist\xc3\xa4 toimintatapaa osoittava poliisi Vuoden poliisiksi. Projektin painopistealue vaihtuu vuosittain; valinta on kohdistunut esimerkiksi rikospoliisity\xc3\xb6h\xc3\xb6n, huumerikosty\xc3\xb6h\xc3\xb6n, kentt\xc3\xa4poliisitoimintaan ja talousrikostutkintaan._NEWLINE_Helsingin Nuorkauppakamari haluaa projektin avulla vaikuttaa yhteiskuntaan nostamalla esiin poliisity\xc3\xb6n eri osa-alueita ja tuomalla julkisuuteen jokaiselle kansalaiselle t\xc3\xa4rkeit\xc3\xa4 asioita. Helsingin Nuorkauppakamarin rooli projektissa on hoitaa sen koordinointi ja k\xc3\xa4yt\xc3\xa4nn\xc3\xb6n asiat sek\xc3\xa4 yll\xc3\xa4pit\xc3\xa4\xc3\xa4 Vuoden poliisin valinnan perinnett\xc3\xa4. Vuoden poliisin valinta her\xc3\xa4tt\xc3\xa4\xc3\xa4 kiinnostusta valtakunnallisesti ja Vuoden poliisi on n\xc3\xa4kyv\xc3\xa4sti esill\xc3\xa4 eri medioissa. Vuoden poliisin valinta julkistetaan perinteisesti lokakuussa valtioneuvoston juhlahuoneessa Smolnassa.'